Δωροθέα Μερκούρη

Η Δωροθέα Μερκούρη (ιταλικά: Dorotea Mercuri, γενν. Τορίνο, 4 Μαΐου 1974) είναι Ελληνο-Ιταλίδα ηθοποιός και πρώην μοντέλο. 

 Πρώτα Χρόνια 
Γεννήθηκε το 1974 στην Καλαβρία της Ιταλίας όπου και πέρασε τα παιδικά της χρόνια. Κατά τη διάρκεια της εφηβείας της εγκαταστάθηκε με τους γονείς της στην Ελλάδα όπου έζησε μέχρι την ενηλικίωση της. Σε ηλικία 17 ετών ξεκίνησε να δουλεύει ως μοντέλο, αρχικά στην Ελλάδα κι έπειτα στη Νέα Υόρκη. Παράλληλα με το modeling έκανε επίσης μαθήματα υποκριτικής.

 Καριέρα 
 Κινηματογράφος 
Έκανε το κινηματογραφικό της ντεμπούτο ως ηθοποιός το 1999, συμμετέχοντας στην αμερικανικής παραγωγής ταινία μικρού μήκους «Madame Zander» (σκην. Patrik Milani). Την ίδια χρονιά, έπαιξε επίσης στην ελληνικής παραγωγής ταινία φαντασίας «Η επίθεση του γιγαντιαίου μουσακά» (σκην. Πάνου Κούτρα).  

Το 2002 πρωταγωνίστησε με τους Burt Young και Richard Steinmetz στην αμερικανική κωμωδία «And She Was...» (σκην. Frank Raimone). Το 2003 έπαιξε στην ελληνική ταινία «Η Λίζα και όλοι οι άλλοι» (σκην. Νίκου Περάκη) που ήρθε πρώτη ανάμεσα σε 20 ταινίες εκείνη την χρονιά στην Ελλάδα. Ακολούθησε η ιταλικής παραγωγής ταινία «Che ne sarà di noi» (σκην. Giovani Veronesi) το 2004 και η αγγλικής παραγωγής «Fishtales» (σκην. Alki David) το 2007. 

Το 2011 έπαιξε σε δύο ταινίες: στην ιταλική «Taglionetto» (σκην. Federico Rizzo) και στην ελληνοαμερικανική «Without Borders» (σκην. Nick Gaitatjis). Η δεύτερη κυκλοφόρησε στην Ελλάδα τον Αύγουστο του 2012. 

Το 2016 έπαιξε στην ελληνοβρετανικής παραγωγής μικρού μήκους ταινία «The Fly I Swatted» (σκην. Esmeralda Momferratou) και στην ταινία «The Young Messiah» (σκην. Cyrus Nowrasteh) αμερικανικής και κορεάτικης παραγωγής. Ακολούθησαν η ελληνική ταινία «Ο Θησαυρός» (σκην. Στράτου Μαρκίδη) και η ιταλική μικρού μήκους «Rehab» (σκην. Luca de Salvia) το 2017. 

Το 2022 πρωταγωνίστησε στην αμερικανική μικρού μήκους ταινία «Fransesca» (σκην. D. Channsin Berry) και το 2023 έπαιξε στην ταινία «Drift» (σκην. Anthony Chen), γαλλικής, ελληνικής και βρετανικής συμπαραγωγής. 

 Τηλεόραση 
Έκανε το τηλεοπτικό της ντεμπούτο το 2006, παίζοντας στην ελληνική σειρά του MEGA, «Επτά θανάσιμες πεθερές» (επεισόδιο: "Ο άνδρας πεθερά") ενώ ακολούθησε, τη σεζόν 2007-08, ο ρόλος της στην σειρά του ALPHA, «Αν μ' αγαπάς» (σκην. Στέλλας Μανωλά, Βασίλη Καρφή και Γιώργου Νικολαΐδη). 

Το 2010 έπαιξε στην ιταλική τηλεταινία του FILM TV, «Un cane per due» (σκην. Giulio Base), έχοντας τον ρόλο της Marina Sparkle. Ακολούθησε ο ρόλος της ως Dalida στη ρωσική σειρά εποχής «Anna German» το 2012. 

Μετά από πολυετή αποχή από την ελληνική τηλεόραση, επέστρεψε το 2018 συμμετέχοντας στο χορευτικό σόου του ΑΝΤ1, «Dancing with the Stars Greece». Το 2021 συμμετείχε στην εκπομπή του MEGA, «Πάμε Δανάη!» παρουσιάζοντας την στήλη ιταλικής κουζίνας «Cucina Con Doro». To 2022 έπαιξε στην σειρά της ΕΡΤ1, «Φλόγα και Άνεμος» (σκην. Ρέινας Εσκενάζυ).

Το 2024 εμφανίστηκε σε ένα επεισόδιο της σειράς «Disclaimer» (σκην. Alfonso Cuarón) του δικτύου Apple TV+.

 Προσωπική ζωή 
Υπήρξε παντρεμένη με τον Ολλανδό κομμωτή Ward Stegerhoek με τον οποίο απέκτησε δύο κόρες: την Ηλέκτρα (γενν. 15 Φεβρουαρίου 2000) και την Γαία (γενν. 11 Μαρτίου 2004).

 Παραπομπές 

Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί κινηματογράφου
Κατηγορία:Ελληνίδες μοντέλα